b'\n_START_ARTICLE_\nKilikijska vrata\n_START_PARAGRAPH_\nKilikijska vrata (tur\xc5\xa1ko: G\xc3\xbclek Bo\xc4\x9faz\xc4\xb1, prelaz Bo\xc4\x9faz\xc4\xb1) so glavni prehod skozi gorovje Taurus v ju\xc5\xbeni Tur\xc4\x8diji, ki povezuje ravnice Kilikije na sredozemski obali z visoko anatolsko planoto v osrednji Mali Aziji. Ju\xc5\xbeni konec prehoda je 44 kilometrov severno od Tarza. _NEWLINE_Kilikijska vrata so ozka soteska ob reki G\xc3\xb6koluk. Najstarej\xc5\xa1a pot skozi tesen je bila primerna samo za karavane in skozi njo so \xc5\xa1le Vojska desetiso\xc4\x8dih, Aleksander Veliki pred bitko pri Isu, Pavel iz Tarza na poti h Gala\xc4\x8danom in kri\xc5\xbearji na svojem prvem pohodu v Sveto de\xc5\xbeelo._NEWLINE_Leta 1918 je bila skozi sotesko zgrajena \xc5\xbeelezni\xc5\xa1ka proga, ki povezuje obalo Marmarskega morja nasproti Istanbula in Bagdad. Zgradili so jo nem\xc5\xa1ki in\xc5\xbeenirji na mno\xc5\xbeici viaduktov in tunelov in je \xc4\x8dudovit primer \xc5\xbeelezni\xc5\xa1ke gradnje.'